Я джэгукIэм къыпокIуэ
Мы махуэхэм Бахъсэн щIыналъэм наIуэ щыхъуащ футболымкIэ хьэблэ командэхэм я зэхьэзэхуэм хиубыдэу КъБР-м Спортымрэ туризмэмкIэ и министерствэм къыбгъэдэкI спорт площадкэхэр зылъысынухэр.
Куба, Бахъсэненкэ къуажэхэм я футболист ныбжьыщIэхэм я текIуэныгъэм къыпэкIуэу мыгувэу пщIантIэхэм худагъэувэнущ спорт Iэмэпсымэ зэмылIэужьыгъуэхэр.
ЕтIуанэ увыпIэхэр къэзыхьа Кыщпэк, Куба къуажэхэм (нэхъыщIэ гуп) уэрам теннис стIолхэр, Ислъэмейрэ Хьэтохъущыкъуейрэ — футбол топхэр яIэрыхьэнущ.
КIэух зэхьэзэхуэхэм кIэлъыплъащ КъБР-м спортымрэ туризмэмкIэ и министерствэм физкультурэмрэ цIыхубэ спортымрэ зегъэужьынымкIэ и къудамэм и унафэщI Анаев Аслъэн, «Урысей зэкъуэт» партым и щIыналъэ къудамэм и унафэщI ДыщэкI Жаннэ, Бахъсэн районым спортымкIэ и комитетым и тхьэмадэ Гузий Мухьэмэд сымэ.
— А ныбжьыщIэхэр я командэм и мызакъуэу, я къуажэм щхьэкIи джэгуащ. Абыхэм я фIыщIэкIэ районым спортым зыщеужь, — къыджиIащ Анаев Аслъэн.
ФутболымкIэ хьэблэ командэхэм я зэхьэзэхуэм спортсмен 1160-рэ къызэщIэзыубыдэ командэ 58-рэ хэтащ.
АЛОКЪУЭ Аринэ.
